Begnadalen bygdeutvalg Begnadalen, 01.april 2025

v/Grethe Stensrud

2936 Begnadalen

Til:

Ordfører, kommunedirektør og kommunestyrerepresentanter i

Sør-Aurdal kommune

Tingvollbakkin 15,

2930 Bagn

**Sak: Gjenåpning av 2. etasje i samfunnshuset og møterom Peisestua i Begnadalen**

På årsmøte i bygdeutvalget søndag 30. mars 2025 ble nevnte sak drøftet med bakgrunn i at saken kommer opp i kommunestyret på torsdag 03. april 2025 med følgende forslag til vedtak i saken.

**«Prosjektering og arbeid for å gjenåpne 2. etasje i samfunnshuset i Begnadalen, inkludert etablering av trapperom, kan ikke igangsettes på grunn av manglende ressurser.»**

Bygdeutvalget som representerer bygda sine interesser, ble på årsmøtet anmodet om å sende et brev til ordfører, kommunedirektør og alle kommunestyrerepresentantene. Bygdeutvalget henstiller sterkt til at det sees på andre løsninger enn forslag til vedtak.

Vi har ved gjennomgang fra brannkonsulent notert oss følgende:

**«Videre vurderes det som mindre kritisk at lokalene i 2. etasje tilhører samme branncelle som 1. etasje.** **En branncelle er en del av et byggverk hvor en brann kan utvikle seg uten å spre seg til andre deler av bygget i en bestemt tidsperiode.»**

Med bakgrunn i dette burde saken kunne løses midlertidig uten store kostnader med planlegging og byggesøknad for gjenåpning av lokalene.

Bygdas innbyggere ber innstendig om å vurdere alternativ/praktisk løsning for bruk av lokalene, da de trengs sårt til alle frivillige aktiviteter som en levende bygd har behov for og er nødvendig å ha.

Vi skjønner godt at kommunen ikke kan gjennomføre tiltaket på grunn av manglende ressurser, men bygdeutvalget vil likevel be om at administrasjon/politikere kan bli med på en enklere løsning, bl. a. foreslår vi følgende:

* Rom i 2. etasje kan benyttes hvis man sørger for brannvakt i perioden de blir brukt, fram til vi får en permanent løsning.
* Møterom «Peisestua» i skolebygget kan benyttes med brannvakt til stede, fram til kommunen finner andre løsninger for bygget. Det er ellers å bemerke når det gjelder møterommet «Peisestua» så har bygdeutvalget en del fastmontert utstyr der som en sårt trenger i forbindelse med møter osv (Prosjektor m.m.)

I denne forbindelse viser vi til løsningen som Hedalen skytterlag fikk på plass med brannvakt og dertil tilhørende rutiner jf. Oppslag Hedalen.no og avisa Valdres.

I samarbeid med kommunen er vi innstilt på å lage en branninstruks som brannvakt følger når rommene er i bruk, fram til nevnte lokaler er godkjente.

Vi er godt kjent med kommunens anstrengte økonomi og er derfor innstilt på at kostnadene ved istandsetting av 2 etg. og Peisestua bekostes av bygda.

Vi håper på en positiv behandling av saken i kommunestyret og administrasjon.

Med vennlig hilsen for

Begnadalen bygdeutvalg

Grethe Stensrud

Leder av bygdeutvalget